Morten Messerschmidt (DF), 2008-04-25:
Det kræver visse færdigheder at være formand for Folketinget, og jeg kan konstatere, at hr. Helge Adam Møller fuldt ud lever op til det.
For os er det helt afgørende, at vi får netop de to separate analyser, som forslaget til vedtagelse lægger op til, nemlig på den ene side en teknisk tilgang til det, hvor vi får analyseret alle de problemer og muligheder, der ligger i anvendelsen af både ODF og OOXML, og på den anden side en analyse af de konkurrencemæssige forhold og barrierer.
Jeg er glad for, at ministeren vist allerede i sin ordførertale adresserede netop Konkurrencestyrelsen som den rette styrelse til det.
Jeg synes, at det er væsentligt, at man har en bred tilgang til det her og ikke fortolker arbejdsopgaven, kommissoriet, indskrænkende, men at man netop hele tiden holder sig for øje, at skulle der opstå nye spørgsmål og nye komplikationer, så skal de også inddrages i opgaven.
Det er meget væsentligt, at vi til efteråret, når vi skal træffe en beslutning om, hvordan vi skal sikre endemålet, kan man sige, hvordan vi skal sikre, hvad det er, vi så skal basere os på med hensyn til åbne standarder i fremtiden, også har det fulde vidensgrundlag fra netop de tekniske analyser fra tredjepartsekspertgruppen og de konkurrencemæssige analyser.
Tak til ministeren for en, synes jeg, god gennemgang, som vidner om, at vi på trods af måske interne disputter og uenigheder alligevel er enige om, hvad det er for et spor, vi er på, og er enige om, hvornår vi skal være i mål, og er enige om, hvad det er, vi gerne vil have.
Helt kort fortalt handler det jo altså om, at borgeren skal være fuldstændig frit stillet - man kan nærmest sige, at det handler om frit valg; så er hele regeringen i hvert fald dækket ind - i forhold til valg af software, når man modtager forskellige data fra staten.
Det skal ikke være sådan, at man er bundet til at bruge bestemte programmer.
Kun ved fuld frihed får man den ægte konkurrence.
Man må jo sige, hvis man ser ud over softwaremarkedet i både Danmark og Europa, ved EU's institutioner, domstolene osv., at det altså er et område, der er omgærdet af fortsatte tekniske problemer, som hindrer den konkurrence, der altså er en forudsætning for, at borgerne kan få den bedste behandling.
Det er de problemer, vi skal have håndteret.
Regeringen sikrer, at tredjeparten undersøger softwareleverandørernes evne til at sikre interoperabilitet og praktiske erfaringer med at implementere standarderne uafhængigt af platform, herunder spørgsmålet om dokumentformaternes konkurrencemæssige neutralitet, ved at analysere: - om der i de to dokumentformater er tekniske bindinger, eksempelvis begrænsninger i muligheden for implementering på flere platforme, - om der knyttet til de to dokumentformater findes juridiske barrierer, der hindrer implementering af formaterne i flere leverandørers it-løsninger.
Regeringen bedes undersøge de konkurrencemæssige konsekvenser ved manglende interoperabilitet og vurdere konkurrencen inden for kontorsoftware baseret på ODF og/eller OOXML, herunder tekniske og juridiske bindinger knyttet til kontorsoftware, samt foreslå, hvordan konkurrencen i givet fald øges inden for rammerne af B 103 fra 2006.